Diari Oficial de la Generalitat Valenciana


Sumari del DOGV 6125, del 19-10-2009 (2009/11618)

DECRET 172/2009, de 16 d'octubre, del Consell, pel qual es prorroga la suspensió parcial del Pla General d'Ordenació Urbana del municipi de Sant Joan d'Alacant.
----------------------------------------------------------------------------------------------------------------------------------------------------------------

### Dades del document

Número de DOGV
:   6125

Data del DOGV
:   19-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11526


Data del document
:   16-10-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Sant Joan d'Alacant
    * pla d'urbanisme

DECRET 172/2009, de 16 d'octubre, del Consell, pel qual es prorroga la suspensió parcial del Pla General d'Ordenació Urbana del municipi de Sant Joan d'Alacant. [2009/11923]
En data 18 d'octubre de 2008 es va publicar en el Diari Oficial de la Comunitat Valenciana (DOCV) el Decret 157/2008, de 17 d'octubre, del Consell, que suspenia parcialment la vigència del Pla General del municipi de Sant Joan d'Alacant, pel termini d'un any. La suspensió es va decretar respecte de determinades zones, que van quedar especificades en el decret, l'ordenació de les quals resultava ser incompatible amb la nova prevista en el pla general en tramitació.
Estant pròxim a expirar el termini de suspensió del pla general acordat pel Consell sense que haja pogut completar-se el procediment administratiu d'aprovació del nou pla general d'ordenació urbana, i a fi de preservar, en la mesura que es puga, la situació actual i evitar actuacions que puguen resultar, en el futur, incompatibles amb els objectius d'aquest i, per consegüent, contràries i perjudicials per a l'interés públic, l'Ajuntament de Sant Joan d'Alacant, mitjançant acord plenari de data 3 d'agost de 2009, ha acordat sol·licitar al Consell que, mitjançant un decret, concedisca una pròrroga modificativa de la suspensió parcial de la vigència del seu planejament, fins a l'entrada en vigor del nou pla general que es tramita, a les zones en què ja es va suspendre el planejament -encara que amb alguna variació que es concreta en aquest decret-, atés que en la resta del municipi no hi ha contradiccions substancials entre el pla general vigent i el que es tramita.
La possibilitat de suspendre el planejament està recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys; és viable, per tant, prorrogar aquesta suspensió un any més.
La necessitat d'aquesta pròrroga ve donada per la impossibilitat de finalitzar el procediment de tramitació i aprovació del Pla General d'Ordenació Urbana de Sant Joan d'Alacant abans que finalitze l'any de suspensió, tal com queda justificat en l'informe de l'arquitecte, de data 15 de juliol de 2009, en el qual, a més, es concreten les variacions existents entre l'àmbit afectat per la suspensió inicial i aquesta pròrroga modificativa, tal com es transcriu a continuació:
«7. Resulta "estrictament necessari per a preservar la viabilitat de l'ordenació que ha d'establir el pla en elaboració o tramitació" sol·licitar una pròrroga modificativa de la suspensió continguda en el decret aprovat pel termini que la conselleria considere necessari per a complir els múltiples tràmits i informes pendents d'evacuar d'acord amb la complexa legislació urbanística que resulta d'aplicació, i que s'estima que podria establir-se en un any addicional a l'atorgat.
8. Ateses les variacions que sobre el document exposat amb anterioritat es pretenen introduir en el nou planejament, conseqüència de la participació ciutadana, de les al·legacions presentades i admeses o en algun aspecte i dels informes sectorials rebuts, l'àmbit de la suspensió ha d'adequar-se al nou document que es proposa.
9. De manera sintètica s'indiquen a continuació les variacions introduïdes, mantenint la delimitació i els objectius pretesos en la resta de les zones constitutives de suspensió de planejament actualment vigent:
A. Es modifica lleugerament la delimitació de l'àmbit de la unitat d'execució UE 1.1 (Lloixa), com a conseqüència de les al·legacions presentades.
B. S'eliminen les UE 2.2 (Rajoletes) i UE 2.3 (Salafranca), en considerar que el seu desenvolupament resulta possible mitjançant actuació aïllada.
C. Es reajusta la delimitació de la UE 6.1 (Crist de la Pau), en excloure edificacions consolidades que no han de compartir les càrregues previstes de cessió de sòl i execució d'obres d'urbanització.
D. Es reajusta l'àmbit de la UE 7.1 (Centre comercial i administratiu), en excloure com en l'anterior les edificacions consolidades les determinacions de les quals no es modifiquen en el pla, en haver-se desenvolupat l'ordenació des del pla general eliminant l'obligatorietat d'elaboració d'un P.R.I. per al seu desenvolupament; modificant la denominació per inadequada, que passa a denominar-se 'Centre'.
E. Es reajusta la delimitació de la UE 12.2, 'Frank Espinós', en incorporar-hi un viari no executat en el seu àmbit.
F. S'elimina la UE 16.1 'Autovia', en ser possible desenvolupar-la amb vista al compliment de les condicions imposades en l'informe emés pel Ministerio de Fomento, en relació amb les edificacions situades limítrofes al túnel de l'autovia A-70.
G. S'elimina la suspensió del solar del carrer de Maigmona (antic núm. 17), abans qualificat com a residencial, en disposar en l'actualitat de la condició de sòl públic.
H. S'elimina la suspensió sobre el solar que es pretenia transformar en zona verda i es manté la qualificació residencial, en acceptar l'al·legació presentada (antic núm. 18).
I. S'elimina la determinació establida en el document anterior (antics núm. 23 i núm. 24) de desenvolupament de l'estudi de detall, mantenint l'afecció en les alineacions del solar situat al carrer del Carme, cantonada carrer del Mercat.
J. S'elimina la previsió d'un dels viaris de connexió entre l'av. Miguel Hernández amb el sector de Fabraquer Sud, el qual estava en l'antic plànol de suspensió entre l'av. Catedràtic Sala Pérez i el c/ Almirall (un dels antics núm. 27). Es manté el viari pròxim al nord del c/ Almirall, en tant que s'incorpora un nou vial al costat de Benimagrell i una xicoteta afecció que afecta un viari primari al costat del camí de Marco.
K. Es reajusta el límit de l'àmbit del sector P.R.I. 'el Serení', en acceptar parcialment en aquests termes l'al·legació presentada pels particulars afectats.
L. S'afig amb el núm. 14 un àmbit de sòl urbà pendent de consolidació, UE 5.1 'Previsió Sanitària', ja que per les seues dimensions i l'enclavament estratègic dins del terme municipal, requereix un estudi en profunditat".
L'àmbit material de la suspensió que preveu la proposta es refereix als sòls que s'enumeren en els quadres següents, en els quals es detalla la necessitat de suspensió en cadascuna de les zones del pla general de Sant Joan d'Alacant; a més, queda representat gràficament en el plànol adjunt com a annex.
a) En sòl urbà:
- Es poden atorgar llicències d'edificació a totes les parcel·les que hagen adquirit la condició de solar, d'acord amb el que estableix l'article 11 de la Llei Urbanística Valenciana (en endavant, LUV), o es puguen adquirir mitjançant un programa d'actuació aïllada, i no estiguen incloses en unitats d'actuació pendents de desenvolupament mitjançant programes d'actuació integrada.
- Es poden atorgar llicències de rehabilitació d'acord amb la normativa vigent per a cada zona.
- Es proposa la suspensió de l'atorgament de llicències per a les parcel·les incloses en els àmbits que es detallen a continuació i es delimiten de forma expressa en el plànol adjunt, en les quals el planejament en redacció pretén alguna modificació en el planejament vigent, o on s'imposa alguna condició de gestió, per a la qual cosa es delimiten diverses unitats d'execució.
\* \* \* \* \*


\* \* \* \* \*

\* \* \* \* \*

\* \* \* \* \*
- Es proposa la suspensió de llicències en aquells solars on el nou planejament proposa un canvi en la qualificació del sòl, o la seua inclusió com a sòl dotacional, referenciant de forma detallada cadascun d'aquests i delimitant-ne l'àmbit en el plànol adjunt.
- En termes anàlegs, es proposa la suspensió de llicències per al sòl ocupat per edificacions no catalogades, on el nou planejament proposa el manteniment de les tipologies existents.
- Es proposa la suspensió de llicències en l'àmbit delimitat pel Pla Especial Casa Pritz (en procés de desenvolupament per la Diputació Provincial d'Alacant), a fi de no invalidar-ne l'elaboració.

\* \* \* \* \*


\* \* \* \* \*


\* \* \* \* \*
- Es proposa la suspensió de llicències a les illes afectades per modificacions en alineacions, proposades a fi d'obtenir una amplària adequada del viari existent.
- Es proposa la suspensió de llicències en determinades zones on es pretén la inserció de trams viaris, a fi d'obtenir una millora en l'entramat que conformen les vies principals, fonamentalment en la carretera nacional amb el sòl urbanitzable situat a l'est d'aquesta, a través de l'actual zona comercial administrativa.
b) En sòl urbanitzable semiconsolidat:
- El nou pla preveu classificar-lo com a sòl urbà per al seu desenvolupament mitjançant un pla de reforma interior.

\* \* \* \* \*

c) En sòl urbanitzable amb pla parcial aprovat definitivament amb antelació al pla general vigent:
- Es poden atorgar llicències en totes les parcel·les que hagen adquirit la condició de solar, d'acord amb el que estableix l'article 11 de la LUV. També es poden atorgar llicències de rehabilitació d'acord amb la normativa vigent per a cada zona.
- Es proposa la suspensió de llicències a les parcel·les específicament grafiades en el plànol adjunt, i correspon a les unitats d'execució descrites en el quadre següent, en considerar que la seua situació actual és de sòl urbà.
d) En sòl urbanitzable amb pla parcial aprovat o en tramitació:
- Es poden atorgar llicències a totes les parcel·les una vegada hagen adquirit la condició de solar, d'acord amb el que estableix l'article 11 de la LUV, o es tinga previst en el PAI la possibilitat manifesta de poder executar simultàniament les obres d'urbanització amb les d'edificació, i regular aquesta situació segons resulte establit en cada programa, o, si no n'hi ha, les contingudes en l'article 5.1.10 de les normes urbanístiques vigents.
e) En sòl urbanitzable sense desenvolupar (programat i no programat):
- Es poden atorgar llicències per a les instal·lacions de caràcter provisional, per un termini limitat, d'acord amb la legislació urbanística vigent, amb renúncia expressa al valor d'expropiació resultant de les plusvàlues que es generen per la implantació de les instal·lacions autoritzades.
- En edificacions existents, tan sols s'autoritzen les obres de consolidació que resulten manifestament necessàries per a garantir l'estabilitat parcial de la construcció o edificació, les de reparació que resulten adequades per a restablir les condicions d'habitabilitat; en cap cas s'atorgaran llicències d'obres que comporten increment de superfície o volum, ni constituïsquen millora o increment del valor de l'edificació. En qualsevol cas, l'atorgament de llicència ve condicionat a la renúncia expressa de l'increment del valor d'expropiació.
- Poden, això no obstant, autoritzar-se aquelles obres que l'ajuntament estime d'interés públic i social, i que resulten necessàries i inajornables des del punt de vista tècnic.
f) En sòl no urbanitzable:
- Es proposa la suspensió de la totalitat de llicències corresponents a les previsions contingudes en l'article 8.1.3 de les normes urbanístiques vigents, excepte les que l'ajuntament estime d'interés públic i social, i resulten necessàries i inajornables des del punt de vista tècnic.
- En edificacions existents, tan sols s'autoritzen les obres de consolidació que resulten manifestament necessàries per a garantir l'estabilitat parcial de la construcció o edificació, les de reparació que resulten adequades per a reestablir les condicions d'habitabilitat.
- En cap cas es poden atorgar llicències d'obres que comporten increment de superfície o volum, ni constituïsquen millora o increment del valor de l'edificació.
- En qualsevol cas, l'atorgament de llicència es condiciona a la renúncia expressa de l'increment del valor d'expropiació.
- Es poden autoritzar, així mateix, activitats que constituïsquen actuacions realitzades a instàncies de l'Ajuntament per considerar-les d'interés públic o social.
La pròrroga de la suspensió no pot excedir el termini d'un any.
L'excepcionalitat de la mesura n'aconsella l'estricta limitació als aspectes mereixedors de protecció, per la qual cosa la suspensió ha de cenyir-se a les zones expressament determinades per l'Ajuntament de Sant Joan d'Alacant, perseguint el menor perjudici possible per als interessos particulars, i en tota la resta s'aplicarà el vigent pla general.
Tot això, atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Sant Joan d'Alacant, en tant que administració responsable de l'elaboració del nou pla general.
Per tot l'anterior, vista la sol·licitud formulada per l'Ajuntament de Sant Joan d'Alacant, mitjançant un acord del Ple de 3 d'agost de 2009, de pròrroga de la suspensió parcial de la vigència del Pla General d'Ordenació Urbana en vigor respecte a determinades àrees del sòl del municipi, ja referides, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 16 d'octubre de 2009,
DECRETE
Article 1. Àmbit de la pròrroga modificativa de la suspensió del planejament
Prorrogar la suspensió parcial de la vigència del Pla General de Sant Joan d'Alacant, aprovat definitivament per la Comissió Provincial d'Urbanisme d'Alacant el 27 d'octubre de 1989, exclusivament respecte a l'ordenació dels sòls relacionats en aquest decret, amb les modificacions que consten en aquest, atés que en la resta del municipi no hi ha contradiccions substancials entre el planejament vigent i les determinacions del nou pla general; suspensió que es va aprovar mitjançant el Decret 157/2008, de 17 d'octubre, del Consell, pel qual se suspén parcialment la vigència del Pla General d'Ordenació Urbana del municipi de Sant Joan d'Alacant.
Article 2. Duració de la pròrroga
La pròrroga modificativa de la suspensió es mantindrà fins a l'entrada en vigor del Pla General d'Ordenació Urbana de Sant Joan d'Alacant i, com a màxim, pel termini d'un any.
Article 3. Règim transitori
El règim urbanístic transitori aplicable en el sòl afectat per la pròrroga modificativa de la suspensió del Pla General d'Ordenació Urbana de Sant Joan d'Alacant, durant la vigència d'aquesta, és el següent:
1. L'atorgament de llicències d'edificació, parcel·lació i demolició queda suspés, excepte quan aquestes siguen compatibles tant amb el Pla General vigent com amb el que està en tramitació.
2. Són admissibles les sol·licituds de llicències per a execució d'obres de tanca, les de conservació, restauració i rehabilitació d'edificacions existents i, en general, les obres de caràcter menor, sempre que siguen compatibles tant amb el Pla General vigent com amb el que està en tramitació.
DISPOSICIÓ FINAL
Única. Efectes
Aquest decret produirà efectes des del dia de la publicació en el Diari Oficial de la Comunitat Valenciana.
València, 16 d'octubre de 2009
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JUAN GABRIEL COTINO FERRER
ANNEX / ANEXO
Plànol del municipi en què es delimiten els àmbits de sòl urbà i urbanitzable programat afectats per la suspensió -grafiats i numerats-
Plano del municipio en el que se delimitan los ámbitos de suelo urbano
y urbanizable programado afectados por la suspensión -grafiados y numerados-